32003L0005
L 008/7
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 2003/5/ЕО НА КОМИСИЯТА
от 10 януари 2003 година
за изменение на Директива 91/414/ЕИО на Съвета за включване на делтаметрин като активно вещество
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), последно изменена с Директива 2002/81//ЕО на Комисията (2), и по-специално член 6, параграф 1 от нея,
като има предвид, че:
(1)
Регламент (ЕИО) № 3600/92 на Комисията от 11 декември 1992 г. относно определяне на подробни правила за изпълнението на първия етап от работната програма, посочена в член 8, параграф 2 от Директива 91/414/ЕИО на Съвета относно пускането на пазара на продукти за растителна защита (3), последно изменена с Регламент (ЕО) № 2266/2000 (4), съдържа списък с активните вещества в продукти за растителна защита, които следва да бъдат оценени с оглед възможното им включване в приложение I към Директива 91/414/ЕИО. Посоченият списък се съдържа и в Регламент (ЕО) № 933/94 на Комисията от 27 април 1994 г. относно съставяне на списъка на активните вещества в продуктите за растителна защита и за определяне на държавите-членки докладчици относно прилагането на Регламент (ЕИО) № 3600/92 на Комисията (5), последно изменен с Регламент (ЕО) № 2230/95 (6), и включва делтаметрин.
(2)
Въздействието на делтаметрина върху здравето на човека и върху околната среда е оценено в съответствие с разпоредбите на Регламент (ЕИО) № 3600/92 за серия употреби, предложени от нотификаторите. С Регламент (ЕО) № 933/94 Швеция е определена за държава-членка докладчик. На 6 октомври 1998 г. Швеция представи на Комисията съответните доклади за оценка и препоръки съгласно предвиденото в член 7, параграф 1, буква в) от Регламент (ЕИО) № 3600/92.
(3)
Този доклад за оценка е прегледан от държавите-членки и от Комисията в рамките на Постоянния комитет по хранителната верига и здравето на животните. Прегледът приключи на 18 октомври 2002 г. под формата на доклад на Комисията за преглед по отношение на делтаметрина.
(4)
Прегледът не установи неразрешени въпроси или загриженост, които да изискват консултация с Научния комитет по растенията.
(5)
Проведените различни анализи показаха, че съдържащите делтаметрин продукти за растителна защита като цяло могат да отговорят на изискванията, предвидени в член 5, параграф 1, букви а) и б), и член 5, параграф 3 от Директива 91/414/ЕИО, по-специално по отношение на употребите, анализирани и конкретизирани в доклада на Комисията за преглед. Следователно е подходящо делтаметринът да бъде включен в приложение I към Директива 91/414/ЕИО, за да се гарантира, че във всички държави-членки разрешението за продукти за растителна защита, съдържащи това активно вещество, може да се издава в съответствие с разпоредбите на тази директива.
(6)
Докладът за преглед на Комисията е необходим за подходящото прилагане от държавите-членки на множество единни принципи, определени от Директива 91/414/ЕИО. Поради това следва да се предвиди, че веднъж приключен, докладът за преглед, с изключение на поверителната информация, следва да бъде или да се предоставя на разположение на държавите-членки за обсъждане от всяка заинтересована страна.
(7)
Следва да бъде предвиден разумен срок преди включването на дадено активно вещество в приложение I, който да позволи на държавите-членки и на заинтересованите страни да се подготвят за новите изисквания, които ще произтекат от това включване.
(8)
След включването на държавите-членки следва да бъде отпуснат разумен срок за прилагането на разпоредбите на Директива 91/414/ЕИО по отношение на съдържащите делтаметрин продукти за растителна защита, и по-специално за преглед на съществуващите разрешения, за да се гарантира, че условията по отношение на делтаметрин, определени в приложение I към Директива 91/414/ЕИО, са спазени. Следва да се предвиди по-дълъг срок за представяне и оценка на пълния комплект от документи за всеки продукт за растителна защита в съответствие с посочените в Директива 91/414/ЕИО единни принципи.
(9)
Следователно е уместно Директива 91/414/ЕИО да бъде съответно изменена.
(10)
Мерките, предвидени в настоящата директива, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩАТА ДИРЕКТИВА:
Член 1
Приложение I към Директива 91/414/ЕИО се изменя в съответствие с приложението към настоящата директива.
Член 2
Държавите-членки държат на разположение доклада за преглед относно делтаметрина, с изключение поверителната информация по смисъла на член 14 от Директива 91/414/ЕИО, за обсъждане от заинтересованите страни или го предоставят на разположение на последните при поискване.
Член 3
Държавите-членки приемат и публикуват законовите, подзаконовите и административните разпоредби, необходими за да се съобразят с настоящата директива най-късно до 30 април 2004 г. Те незабавно информират Комисията за това.
Те прилагат тези разпоредби считано от 1 май 2004 г.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
Член 4
1. Държавите-членки преразглеждат разрешението, издадено за всеки съдържащ делтаметрин продукт за растителна защита, за да гарантират, че условията по отношение на делтаметрин, определени в приложение I към Директива 91/414/ЕИО са спазени. Когато е приложимо и най-късно до 30 април 2004 г., те изменят или оттеглят разрешението.
2. Всеки продукт за растителна защита, съдържащ делтаметрин като единствено активно вещество или като едно от няколко активни вещества, всички от които са включени в приложение I към Директива 91/414/ЕИО най-късно до 31 октомври 2004 г., подлежи на преоценка от държавите-членки в съответствие с единните принципи, предвидени в приложение VI към Директива 91/414/ЕИО, въз основа на пакет от документи, които отговарят на изискванията на приложение III от настоящата директива. В зависимост от тази оценка държавите-членки определят дали продуктът отговаря на условията, посочени в член 4, параграф 1, букви б), в), г) и д) от Директива 91/414/ЕИО. Когато е приложимо и най-късно до 31 октомври 2007 г. те изменят или оттеглят разрешението.
Член 5
Настоящата директива влиза в сила на 1 ноември 2003 г.
Член 6
Адресати на настоящата директива са държавите-членки.
Съставено в Брюксел на 10 януари 2003 година.